El Conservatori de Llíria participa en el seu primer intercanvi del programa Erasmus Plus
04 de maig de 2022

El Conservatori Professional de Música de Llíria ha finalitzat amb èxit la primera experiència d'intercanvi Erasmus Plus que el centre ha organitzat a través de la Regidoria d'Ensenyaments Artístics de l'Ajuntament edetà.

Segons ha explicat el regidor de l'Àrea, Paco García, "un grup de 8 alumnes i 3 professores ha sigut l'encarregat de dur a terme esta missió formativa en terres portugueses, concretament a la ciutat de Porto, a l'Escola Superior de Música i Arts de l'Espectacle (ESMAE) i a la Casa Da Música, així com a la localitat de Leiria, també Ciutat Creativa de la Música per la UNESCO, on han compartit experiències amb alumnat i professorat de l’Orfeão".

Durant unes dos setmanes, les persones participants del centre de la capital del Camp de Túria han pogut realitzar diverses activitats culturals, educatives, socials i turístiques, compartint faristol i escenari amb l'alumnat del Conservatori de Leiria.

La directora Conservatori de Llíria, Amparo Esteve, ha manifestat que, "estem molt agraïdes amb l'acolliment rebut per tot l'equip de l’Orfeão Leiria, ja que ha sigut part molt important perquè esta primera mobilitat haja superat les nostres expectatives tant a nivell formatiu com humà, la qual cosa ens impulsa i motiva encara més a continuar treballant en nous projectes que permeten donar més oportunitats d'internacionalització a l'alumnat del nostre centre".

La Unió Europea va concedir, l'any passat, l'acreditació de ‘Centre Erasmus Plus’ al Conservatori Professional de Música de Llíria, que ofereix la possibilitat al seu alumnat d'optar a les beques de mobilitat i rebre formació en altres centres europeus d'ensenyaments musicals, la qual cosa contribueix a enriquir la seua educació musical i personal.